b'\n_START_ARTICLE_\nZahodna fronta (druga svetovna vojna)\n_START_SECTION_\nLa\xc5\xbena vojna\n_START_PARAGRAPH_\nNapad nacisti\xc4\x8dne Nem\xc4\x8dije na Poljsko, 1. septembra 1939, je spro\xc5\xbeil plaz, ki se ga ni dalo ve\xc4\x8d ustaviti. Dva dni pozneje je Velika Britanija napovedala vojno Nem\xc4\x8diji tej pa je sledila, \xc4\x8deprav zelo nerada, \xc5\xa1e Francija in ostale dr\xc5\xbeave, ki so bile del britanskega imperija. Kmalu zatem se je Evropa ponovna zna\xc5\xa1la globoko v vojni, ki je ni bilo mo\xc4\x8d ve\xc4\x8d ustaviti. V nasprotju s pri\xc4\x8dakovanji pa se boji ob francosko-nem\xc5\xa1ki meji \xc5\xa1e niso za\xc4\x8deli. Pojavila se je nekak\xc5\xa1na t. i. \xc2\xbbla\xc5\xbena vojna\xc2\xab, obdobje v katerem ne ena ne druga stran nista prevzeli pobude in napadli ena drugo. To je seveda \xc5\xa1lo na roko Nemcem, ki zaradi bojnih operacij na poljskem na nem\xc5\xa1ko-francoski meji niso imeli omembe vrednih bojnih enot. Te\xc5\xbeave so imeli tudi Francozi, mobilizacija je potekala izredno po\xc4\x8dasi veliko te\xc5\xbeav pa so imeli tudi z oboro\xc5\xbeitvijo, ki jo je kroni\xc4\x8dno primanjkovalo ali pa je bila \xc5\xbee obupno zastarela. Imeli pa so eno prednost (vsaj tako so mislili); Maginotovo linijo, sistem utrdb, ki se je raztezal od tromeje med \xc5\xa0vico-Francijo-Nem\xc4\x8dijo pa vse do Belgijske meje. Tudi morala francoske vojske ni bila ravno spodbudna, marsikateremu vojaku ni bilo jasno zakaj se mora boriti za neko dr\xc5\xbeavo kot je Poljska. Svoje pa so prispevali tudi krvavi spomini iz prve svetovne vojne na boji\xc5\xa1\xc4\x8dih katere je francoska vojska dobesedno izkrvavela. Da bi Francozi vse te pomanjkljivosti prikrili so \xc5\xbee prvi teden vojne napadli nem\xc5\xa1ko Posarje in obstreljevali \xc5\xa1tevilne nem\xc5\xa1ke kraje ob francosko-nem\xc5\xa1ki meji izvedli pa so tudi ve\xc4\x8d vpadov na nem\xc5\xa1ko ozemlje. Nemci so se v tem obdobju skrivali za Siegfridovo linijo in se niso pustili motiti pri pripravljanju novih na\xc4\x8drtov za operacije na zahodu._NEWLINE_Kmalu po vojni napovedi je na pomo\xc4\x8d Francozom pri\xc5\xa1la dobro oboro\xc5\xbeena in opremljena BEF (British Expeditionary Force oz. Britanske ekspedicijska sila). Naloga BEF je bila, da skupaj s francosko vojsko zasede polo\xc5\xbeaje ob francosko-belgijski meji od koder bi nato izvajali bojne operacije proti napadajo\xc4\x8di nem\xc5\xa1ki vojski. Leto 1939 je na zahodni fronti minilo relativno mirno, vsake toliko \xc4\x8dasa ga je zmotilo le naklju\xc4\x8dno streljanje ob francosko- nem\xc5\xa1ki meji.\n_START_SECTION_\nNapad na Nem\xc4\x8dijo\n_START_PARAGRAPH_\nBolj, kot so se zavezniki pribli\xc5\xbeevali Nem\xc4\x8diji bolj so se boji zaostrovali. V drugi polovici februarja se je britanski armadi posre\xc4\x8dilo prebiti \xc4\x8dez poplavljena polja okoli Nijmegena na Nizozemskem, Ameri\xc4\x8dani pa so pri\xc5\xa1li do doline reke Ren. Da nebi zavezniki prekora\xc4\x8dili Rena so Nemci razstrelili vse mostove, razen enega. Most pri Remagenu je zaradi umikajo\xc4\x8de se nem\xc5\xa1ke vojske \xc5\xa1e vedno stal, in to so zavezniki izkoristili. Sedmega marca 1945 je most po hudih bojih te\xc5\xbeko po\xc5\xa1kodovan pristal v zavezni\xc5\xa1kih rokah. S tem so bila zavezni\xc5\xa1ki vojski, vrata v Nem\xc4\x8dijo naste\xc5\xbeaj odprta. Najprej je padlo Porurje, kjer je bilo izdelanega najve\xc4\x8d nem\xc5\xa1kega oro\xc5\xbeja. V ujetni\xc5\xa1tvo je \xc5\xa1lo ve\xc4\x8d kot 300.000 nem\xc5\xa1kih vojakov. Zavezni\xc5\xa1ka armada se je nato usmerila proti reki Elbi, kjer se je 25. aprila sre\xc4\x8dala z ruskimi \xc4\x8detami iz vzhodne fronte. Na svoji poti so zavezniki zavzeli; Frankfurt, Kassel, Magdeburg, Halle in Leipzig. Na severu pa so zavzeli mesti Hamburg in Wismar. Ameri\xc5\xa1ke enote so se zna\xc5\xa1le tudi na zahodu \xc4\x8ce\xc5\xa1koslova\xc5\xa1ke in severu Avstrije. Zadnji veliki nem\xc5\xa1ki odpor je bil organiziran v mestih; Heilbronn, N\xc3\xbcrnberg in M\xc3\xbcnchen, vendar branilci niso zdr\xc5\xbeali dolgo. V za\xc4\x8detku maja se je vojna na zahodni fronti nezadr\xc5\xbeno bli\xc5\xbeala koncu. Petega maja se je na Bavarskem predala nem\xc5\xa1ka armadna skupina G, dan prej pa so se Montgomeryu predale nem\xc5\xa1ke sile iz nizozemske, severozahodne Nem\xc4\x8dije in danske. Vojne na zahodni fronti je bilo konec.'